નવી દિલ્હીઃ ભારતીય ક્રિકેટ કન્ટ્રોલ બોર્ડ (બીસીસીઆઇ) શરૂઆતથી જ બીસીસીઆઇના ભૂતપૂર્વ અધ્યક્ષ શ્રીનિવાસનની માલિકીવાળી ચેન્નઈ સુપર કિંગ્સ (સીએસકે)ના શેરને પાંચ લાખ રૂપિયામાં પોતાના જ સહયોગી ટ્રસ્ટ ચેન્નઈ સુપર કિંગ્સ ક્રિકેટ લિમિટેડ (સીએસકેએલ)ને વેચવાના સોદાને યોગ્ય નથી માનતું. બોર્ડ સુપ્રીમ કોર્ટ અને મદ્રાસ હાઈકોર્ટમાં પણ સીએસકેએલને કાયદાકીય એકમ માનવાથી ઇનકાર કરી ચૂક્યું છે, પરંતુ તેમના અધિકારી આઇપીએલની આવકમાં સીએસકેના િહસ્સાને સીએસકેએલના નામે આપીને ફસાઈ ગયા છે.બીસીસીઆઇના કોષાધ્યક્ષ અનિરુદ્ધ ચૌધરી તરફથી ગત ૨૪ એપ્રિલે સીએસકેએલના નામે ચેક જારી કરવામાં આવ્યો છે, જ્યારે આ ચેક સીએસકેના નામે જવો જોઈતો હતો. શ્રીનિવાસનની માલિકીવાળી ઇન્ડિયા સિમેન્ટ્સે આ વર્ષે ફેબ્રુઆરીમાં પાંચ લાખ રૂપિયામાં સીએસકેને પોતાના જ સહયોગી ટ્રસ્ટ સીએસકેએલને વેચી દીધી હતી. હજુ સુધી આ વેચાણને બીસીસીઆઇની મંજૂરી મળી નથી. બોર્ડના એક વરિષ્ઠ અધિકારીએ કહ્યું કે ચેક જારી થઈ ચૂક્યો છે. ભૂલ થઈ ગઈ છે અને શ્રીનિવાસન એન્ડ કંપની તેનો ફાયદો પણ ઉઠાવી શકે છે. તેઓ કોર્ટમાં કહી શકે છે કે બોર્ડે સીએસકેના શેરોને આ ટ્રસ્ટને વેચવાના સોદાનો યોગ્ય માની લીધો છે. અધિકારીએ એવું પણ કહ્યું કે આ બહુ જ ગંભીર મામલો છે અને બધા અધિકારીઓ આ અંગે જાણે છે, પરંતુ આ બાબત અંગે હજુ સુધી એક્ઝિક્યુટિવ કમિટીમાં કોઈ ચર્ચા થઈ નથી એટલું જ નહીં, શ્રીનિવાસનને કારણે વાર્ષિક સામાન્ય સભા પણ સ્થગિત થઈ ચૂકી છે.આઇપીએલ ફિક્સિંગ મામલામાં શ્રીનિવાસનને કોર્ટમાં ધસડી જનારા આદિત્ય વર્માએ જણાવ્યું કે, ”અમે બાબત સુપ્રીમ કોર્ટ અને જસ્ટિસ લોઢા સમિતિ સમક્ષ ઉઠાવીશું. બોર્ડના કોષાધ્યક્ષને આવું કરવાની મંજૂરી કોણે આપી? હું બીસીસીઆઇ અધ્યક્ષ જગમોહન દાલમિયા અને સચિવ અનુરાગ ઠાકુરને પૂછવા માગું છું કે તેમણે શી કાર્યવાહી કરી?” બીસીસીઆઇના કોષાધ્યક્ષ અનિરુદ્ધ ચૌધરી કહે છે, ”બીસીસીઆઇના કોષાધ્યક્ષ તરફથી કોઈ ચૂકવણી થતી નથી. જે કંઈ થાય છે તે મંજૂરી બાદ બીસીસીઆઇ તરફથી થાય છે. બોર્ડ તરફથી ઘણી ચૂકવણીઓ થાય છે અને આ ચૂકવણીઓની વિગતો મારી પાસે નથી.”